b'\n_START_ARTICLE_\nLogistikas\xc3\xbcsteem\n_START_PARAGRAPH_\nLogistikas\xc3\xbcsteem on logistikafunktsioone (hankimine, tootmine, transportimine, ladustamine, pakendamine jne) t\xc3\xa4itev ja turu muutustele reageeriv tervik, mille peamisteks eesm\xc3\xa4rkideks on kaupade ajalis-ruumilise ja v\xc3\xa4\xc3\xa4rtuselise kasulikkuse ning tarbijate rahulolu suurendamine._NEWLINE_Logistikas\xc3\xbcsteem koosneb l\xc3\xbclidest, milleks v\xc3\xb5ivad olla mitmesugused ettev\xc3\xb5tted: tootjad, tarnijad, hulgi- ja jaem\xc3\xbc\xc3\xbcjad, vahendajad, vedajad, b\xc3\xb6rsid, pangad, IT-firmad jne. Sellised ettev\xc3\xb5tetevahelised s\xc3\xbcsteemid on makrologistilised s\xc3\xbcsteemid. Makrologistilised s\xc3\xbcsteemid v\xc3\xb5ivad \xc3\xbcletada riigipiire ja moodustada isegi terveid maailmaregioone h\xc3\xb5lmavaid majanduse infrastruktuure._NEWLINE_Ettev\xc3\xb5tte logistikas\xc3\xbcsteem on kogum ettev\xc3\xb5tte f\xc3\xbc\xc3\xbcsilise logistikaga koordineeritult tegelevaid tootmis\xc3\xbcksusi, logistikatoiminguid haldavaid ja nendega seotud all\xc3\xbcksusi. S\xc3\xbcsteemi olulised elemendid on ka protsessides osalevad t\xc3\xb6\xc3\xb6tajad, info- ja juhtimiss\xc3\xbcsteemid, protsessikirjeldused, t\xc3\xb6\xc3\xb6juhendid jms. \xc3\x9che ettev\xc3\xb5tte piires t\xc3\xb6\xc3\xb6tavad logistikas\xc3\xbcsteemid on mikrologistilised s\xc3\xbcsteemid.'